b"\n_START_ARTICLE_\nKosmoseturism\n_START_PARAGRAPH_\nKosmoseturism t\xc3\xa4hendab kosmoses k\xc3\xa4imist l\xc3\xb5bu- v\xc3\xb5i \xc3\xa4rieesm\xc3\xa4rkidel. 2018. aasta seisuga on kommertskosmoselende pakkunud ainult Venemaa kosmoseagentuur Roskosmos. Erasektoris on tekkinud firmad, nagu Virgin Galactic ja Blue Origin, mis loodavad suborbitaalseid kosmoselende korraldades panna aluse kosmoseturismi sektorile. SpaceX plaanis saata kaks kosmoseturisti Kuu orbiidile, kuid 2018. aastal teatas firma, et seda missiooni ei toimu._NEWLINE_Aastatel 2001\xe2\x80\x932009 oli Roskosmose Sojuzidega kosmoses k\xc3\xa4inute reisi maksumus 20\xe2\x80\x9340 miljonit USA dollarit. Toimus kaheksa lendu, millel osales seitse kosmoseturisti. Roskosmos peatas turismilennud 2010. aastal: Rahvusvahelise Kosmosejaama alalise meeskonna suurendamise ja NASA Space Shuttle'i programmi l\xc3\xb5ppemise t\xc3\xb5ttu kohti Sojuzidel kosmoseturistide jaoks enam ei j\xc3\xa4tkunud. Lendudega plaaniti taasalustada 2015. aastal, kuid ainus planeeritud missioon l\xc3\xbckati m\xc3\xa4\xc3\xa4ramata ajaks edasi. Seni viimane kosmoseturist k\xc3\xa4is kosmoses 2009. aastal."